Skade van Pretoria-treinongeluk sowat R21 miljoenDie dodetal in die ongeluk is nog nie bekend nie. Foto: Tshwane-nooddienste Die skade van die treinongeluk in die weste van Pretoria wat Dinsdag die lewe van drie mense geëis en tientalle beseer gelaat het, sal na raming sowat R21 miljoen beloop. Volgens Lillian Mofokeng, woordvoerder van die Gautrein Metrorail, sluit dit die skade aan infrastruktuur en verskeie treinwaens in. Maroela Media het vroeër berig drie pendelaars is dood en meer as 200 beseer nadat twee treine by die Mountain View-stasie gebots het. Die Metrorail-passasierstreine was op dieselfde spoorlyn uit Mabopane se rigting na Pretoria se middestad onderweg toe die een van agter in die ander vasgery het. Die oorsaak van die botsing word nog ondersoek. Mofokeng sê die Metrorail-treinroetes is steeds gesluit terwyl opruimings- en herstelwerk by die Mountain View-stasie aan die gang is. “Die onvoorsiene reënweer Dinsdagmiddag het ŉ negatiewe uitwerking gehad op die werk om die ongelukstoneel op te ruim en die werk sal vanoggend voortgesit word,” sê sy. Foto: Verskaf Sy sê die Metrorail-bestuur het intussen planne beraam om die pendelaars wat reeds weeklikse en maandelikse treinkaartjies gekoop het te akkommodeer. Omdat al hierdie pendelaars nie op die 30 gekontrakteerde busse plek sal kan kry nie, is tydelike dienste beskikbaar gestel op die volgende roetes: Slegs pendelaars wat reeds geldige weeklikse en maandelikse treinkaartjies gekoop het, sal op hierdie dienste geakkommodeer word. Geen nuwe treinkaartjies sal vir die roetes verkoop word totdat die normale treindienste hervat word nie. Mofokeng sê ŉ instapsentrum sal vanaf Donderdag by die Pretoria-stasie beskikbaar wees vir pendelaars wat in die ongeluk betrokke was om hulp en ondersteuning te kry.